CELEX: 62011CN0387
Language: da
Date: 2011-07-19 00:00:00
Title: Sag C-387/11: Sag anlagt den 19. juli 2011 — Europa-Kommissionen mod Kongeriget Belgien

15.10.2011   
            
            
               DA
            
            
               Den Europæiske Unions Tidende
            
            
               C 305/4
            
         Sag anlagt den 19. juli 2011 — Europa-Kommissionen mod Kongeriget Belgien
   (Sag C-387/11)
   2011/C 305/04
   Processprog: fransk
   
      Parter
   
   
      Sagsøger: Europa-Kommissionen (ved W. Mölls og C. Soulay, som befuldmægtigede)
   
      Sagsøgt: Kongeriget Belgien
   
      Sagsøgerens påstande
   
   
               —
            
            
               Det fastslås, at Kongeriget Belgien har tilsidesat sine forpligtelser i henhold til artikel 49 og 63 i traktaten om Den Europæiske Unions funktionsmåde og artikel 31 og 40 i aftalen om Det Europæiske Økonomiske Samarbejdsområde, idet det har opretholdt forskellige regler om henholdsvis beskatning af belgiske investeringsselskabers kapitalindkomst og indtægter af værdipapirer og beskatning af udenlandske investeringsselskabers kapitalindkomst og indtægter af værdipapirer.
            
         
               —
            
            
               Kongeriget Belgien tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Med dette søgsmål har Kommissionen kritiseret forskelsbehandlingen af hjemmehørende investeringsselskaber i forhold til ikke-hjemmehørende investeringsselskaber på området for beskatning af kapitalindkomst og indtægter af værdipapirer. Da ikke-hjemmehørende investeringsselskaber ikke har et fast driftssted på det nationale område, har de til forskel fra hjemmehørende investeringsselskaber ikke mulighed for at tilbagesøge den kildeskat, de har svaret af kapitalindkomst og indtægter af værdipapirer. Denne forskelsbehandling er i strid såvel med traktatens bestemmelser om etableringsfriheden, idet den gør det mindre attraktivt at oprette ikke-hjemmehørende investeringsselskaber, som med traktatens bestemmelser om de frie kapitalbevægelser, idet finansiering af et belgisk selskab gennem et udenlandsk investeringsselskab er mere omkostningskrævende end finansiering gennem et belgisk investeringsselskab.
   Kommissionen har endvidere afvist de begrundelser, som de belgiske myndigheder har fremført. Indledningsvis har de belgiske myndigheder ikke fremført nogen objektive oplysninger, der gør det muligt at fastslå, at der er en forskel mellem situationen for hjemmehørende investeringsselskaber og situationen for ikke-hjemmehørende investeringsselskaber, der er relevant med hensyn til deres skattemæssige status. Det omhandlede skattesystem har endvidere ingen forbindelse med den afbalancerede fordeling af beskatningskompetencen mellem de omhandlede stater. En medlemsstat kan under alle omstændigheder ikke påberåbe sig en bilateral overenskomst med henblik på at undgå de forpligtelser, der påhviler den i henhold til traktaten. Hvad endelig angår den påståede risiko for ikke-hjemmehørende selskabers skattesvig kan de belgiske myndigheder ikke som begrundelse for ikke at anvende de friheder, der er sikret ved traktaten, påberåbe sig hindringer for skattekontrol, der følger af bestemmelser, som Belgien selv har fastsat.